SAISTOŠIE NOTEIKUMI

Liepājā

Par kārtību, kādā tiek saskaņota alkoholisko dzērienu mazumtirdzniecība novietnē, alkoholisko dzērienu mazumtirdzniecība izbraukuma tirdzniecībā sabiedriskā pasākuma norises vietā un noteikta pašvaldības nodeva par izbraukuma tirdzniecību sabiedriskā pasākuma norises vietā Liepājas valstspilsētā

*Izdoti saskaņā ar Alkoholisko dzērienu aprites likuma 8. panta pirmo, trešo un ceturto daļu, Pašvaldību likuma 4. panta pirmās daļas 13. punktu, 44. panta otro daļu, likuma “Par nodokļiem un nodevām” 12. panta pirmās daļas 4. punktu un Ministru kabineta 2005. gada 28. jūnija noteikumu Nr. 480 “Noteikumi par kārtību, kādā pašvaldība var uzlikt pašvaldības nodevas” 3. un 9. punktu*

### **Vispārīgie jautājumi**

1. Saistošie noteikumi (turpmāk – noteikumi) nosaka:
	1. kārtību, kādā Liepājas valstspilsētas pašvaldībā (turpmāk – pašvaldība) tiek:
		1. saskaņota alkoholisko dzērienu mazumtirdzniecības novietnes vieta un tās darbības laika periods;
		2. izsniegta atļauja izbraukuma tirdzniecībai ar alkoholiskiem dzērieniem sabiedriskā pasākuma norises vietā;
	2. pašvaldības nodevas par alkoholisko dzērienu mazumtirdzniecību izbraukuma tirdzniecībā sabiedriskā pasākuma norises vietā apmēru un nodevas maksāšanas kārtību.
2. Novietne – konkrēta tirdzniecības vieta, kurā komersants drīkst uzstādīt aprīkojumu un iekārtas, drīkst veikt alkoholisko dzērienu mazumtirdzniecību papildus alkoholisko dzērienu mazumtirdzniecības licencē vai alus mazumtirdzniecības licencē norādītajai pastāvīgajai tirdzniecības vietai, un tā ir saskaņota ar pašvaldību.
3. Noteikumi netiek piemēroti alkoholisko dzērienu mazumtirdzniecībai, kurai atļauja izsniegta ielu tirdzniecības ietvaros.

### **Kārtība, kādā pašvaldībā saskaņojama alkoholisko dzērienu mazumtirdzniecības novietnes vieta, tās darbības periods un alkoholisko dzērienu mazumtirdzniecība novietnē**

1. Saskaņojums alkoholisko dzērienu mazumtirdzniecībai novietnē (turpmāk – saskaņojums) tiek izsniegts komersantam, kurš papildus alkoholisko dzērienu mazumtirdzniecības licencē vai alus mazumtirdzniecības licencē norādītajai pastāvīgajai tirdzniecības vietai piesaka alkoholisko dzērienu mazumtirdzniecību novietnē.
2. Novietne nav pieļaujama:
	1. bērnu rotaļu laukuma un izklaides vietas tuvumā;
	2. iestādē, kas sniedz atkarību profilakses pakalpojumus, un šo iestāžu blakus esošajās teritorijās.
3. Saskaņojumu izsniedz uz pieprasīto laika periodu, bet ne ilgāk kā uz vienu gadu.
4. Alkoholisko dzērienu mazumtirdzniecība novietnē patērēšanai uz vietas pieļaujama kalendārā gada ietvaros no 1. janvāra līdz 31. decembrim:
	1. ielu tirdzniecības vietā sabiedriskās ēdināšanas pakalpojumu sniegšanai (ja sabiedriskās ēdināšanas pakalpojumu sniegšanas vietā ir ar Liepājas būvvaldi saskaņota novietne);
	2. būvē – sporta, izklaides un kultūras pasākumu norises vietā, tostarp nedzīvojamā ēkā. Ēku vai telpu grupai jāatbilst izklaides pasākuma, tirdzniecības, sabiedriskās ēdināšanas vai sporta ēkas lietošanas veidam;
	3. vietā, kurā izsoles rezultātā ir noslēgts nomas līgums par sabiedriskās ēdināšanas pakalpojumu sniegšanu, ja minētā vieta pieder pašvaldībai.
5. Lai saņemtu saskaņojumu, komersants pašvaldībā iesniedz:
	1. iesniegumu, kurā sniedz apliecinājumu un norāda:
		1. komersanta nosaukumu, reģistrācijas numuru, juridisko adresi;
		2. novietnes atrašanās vietas adresi (7.2. apakšpunktā noteiktajā gadījumā norāda arī ēkas vai telpu kadastra apzīmējumu);
		3. plānoto termiņu alkoholisko dzērienu mazumtirdzniecībai novietnē;
		4. alkoholisko dzērienu mazumtirdzniecības novietnē darba laiku;
	2. lietošanas tiesību apliecinošu dokumentu un saskaņojumu ar novietnes atrašanās vietas īpašnieku vai tiesisko valdītāju par alkoholisko dzērienu mazumtirdzniecību novietnē, ja komersants nav vietas īpašnieks;
	3. ar Liepājas būvvaldi saskaņotu novietnes vizuālo dizaina risinājumu noteikumu  7.1. apakšpunktā minētajā gadījumā.
6. Ja iesniegumā nav norādīta visa pieprasītā informācija vai nav pievienoti nepieciešamie saskaņojumi un dokumenti, pašvaldība par to informē komersantu, nosakot termiņu trūkumu novēršanai. Iesniegums uzskatāms par saņemtu dienā, kad novērsti trūkumi.
7. Saskaņojumu vai atteikumu alkoholisko dzērienu mazumtirdzniecībai novietnē pašvaldības izpilddirektora norīkota amatpersona pieņem viena mēneša laikā no iesnieguma saņemšanas dienas.
8. Saskaņojumu neizsniedz, ja:
	1. komersants saskaņojuma saņemšanai sniedzis nepatiesas ziņas;
	2. komercdarbību plānots uzsākt vietā, kas neatbilst šo noteikumu 7.2. apakšpunktā noteiktajām prasībām;
	3. komersantam 7.1. apakšpunktā minētajā gadījumā uz plānoto alkoholisko dzērienu mazumtirdzniecības vietu nav izsniedzama ielu tirdzniecības atļauja sabiedriskās ēdināšanas pakalpojumu sniegšanai vai sabiedriskā ēdināšanas pakalpojumu sniegšanas vietā nav saskaņojama novietne;
	4. izsoles rezultātā nav noslēgts vietas nomas līgums, kurā paredzēta sabiedriskās ēdināšanas pakalpojumu sniegšana, ja minētais objekts atrodas uz pašvaldības zemes;
	5. komersants 9. punktā minētajā gadījumā noteiktajā termiņā pašvaldības noteiktajā kārtībā nav novērsis trūkumus;
	6. alkoholisko dzērienu mazumtirdzniecība no novietnes būtiski traucē sabiedrisko kārtību un citu personu tiesību aizsardzību.
9. Papildus normatīvajos aktos noteiktajiem gadījumiem izsniegto saskaņojumu var atcelt, ja:
	1. komersants saskaņojuma saņemšanai sniedzis nepatiesas ziņas;
	2. izbeigta attiecīgā komercdarbība saskaņojumā norādītajā vietā;
	3. ir saņemta informācija no uzraugošajām institūcijām alkoholisko dzērienu aprites jomā par komersanta pārkāpumiem mazumtirdzniecības vietā vai vietas neatbilstību alkoholisko dzērienu mazumtirdzniecībai.
10. Lēmums, ar kuru atcelts saskaņojums, paziņojams saskaņojuma saņēmējam, Valsts ieņēmumu dienestam un Liepājas pašvaldības policijai.

### **Kārtība, kādā pašvaldībā saņemama atļauja alkoholisko dzērienu mazumtirdzniecībai izbraukuma tirdzniecībā sabiedriskā pasākuma norises vietā**

1. Alkoholisko dzērienu mazumtirdzniecību izbraukuma tirdzniecībā sabiedriskā pasākumu norises vietā drīkst veikt fiziska persona, kura reģistrējusi saimniecisko darbību, vai komersants (turpmāk abi – komersants), ja ir saņemta pašvaldības atļauja alkoholisko dzērienu mazumtirdzniecībai izbraukuma tirdzniecības vietā sabiedriskā pasākuma vietā (turpmāk – atļauja).
2. Atļauju var saņemt komersants, kuram ir izsniegta speciālā atļauja (licence) alkoholisko dzērienu mazumtirdzniecībai vai speciālā atļauja (licence) apstiprināta akcīzes preču noliktavas turētāja darbībai.
3. Atļauju izsniedz alkoholisko dzērienu mazumtirdzniecībai izbraukuma tirdzniecības vietā publiska pasākuma laikā.
4. Atļauju neizsniedz reliģisko, bērnu un izglītojamo svētku un pasākumu norises vietās.
5. Alkoholisko dzērienu mazumtirdzniecība izbraukuma tirdzniecībā sabiedriskā pasākuma norises vietā un laikā patērēšanai uz vietas atļauta:
	1. ārpus ēkas, publiskā vietā, ja plānotā darbības vieta neatbilst ielu tirdzniecības jomu reglamentējošos normatīvos aktos noteiktajam un atļauja alkoholisko dzērienu mazumtirdzniecība nav izsniegta ielu tirdzniecības ietvaros. Pasākumam jāatbilst konkrētās vietas paredzētajam lietošanas un izmantošanas veidam;
	2. publiskās ēkās vai iekštelpās sabiedriskā pasākuma norises vietā uz konkrēta pasākuma norises laiku, bet ne ilgāk par septiņām dienām.
6. Izbraukuma tirdzniecībā sabiedriskā pasākuma norises vietā drīkst tirgot:
	1. tikai izlejamos alkoholiskos dzērienus;
	2. pudelēs (iepakojumā) esošos alkoholiskos dzērienus, ja tie ražoti no savā īpašumā vai valdījumā esošajos dārzos un dravās iegūtajiem produktiem vai savvaļā augošiem augiem, neizmantojot spirtu vai citus saražotos alkoholiskos dzērienus, ja vien [Alkoholisko dzērienu aprites likumā](https://likumi.lv/ta/id/88009-alkoholisko-dzerienu-aprites-likums) nav noteikts citādi.
7. Izbraukuma tirdzniecībā ar alkoholiskajiem dzērieniem sabiedriskā pasākuma norises vietā aizliegts:
	1. pārdot dzērienus glāzēs, kurām nav nodrošināta atkārtota lietošana (jānodrošina vairākkārt lietojamo plastmasas glāžu depozīta sistēmas ieviešana);
	2. pārdot dzērienus stikla glāzēs.
8. Sabiedriskā pasākuma norises laikā izbraukuma tirdzniecības vietas platība netiek noteikta un pašvaldības nodeva par izbraukuma tirdzniecību ar alkoholiskajiem dzērieniem sabiedriskā pasākumā norises vietā tiek aprēķināta pēc tirdzniecības vietu skaita.
9. Atļauju izsniedz pēc pašvaldības nodevas samaksas par izbraukuma tirdzniecību ar alkoholiskajiem dzērieniem sabiedriskā pasākuma norises vietā.
10. Lai saņemtu atļauju, komersants pašvaldībā iesniedz:
	1. iesniegumu, kurā komersants sniedz apliecinājumu un norāda:
		1. komersanta nosaukumu, reģistrācijas numuru, adresi;
		2. pasākuma un pasākuma organizatora nosaukumu;
		3. komercdarbības vietas, kurā plānots veikt izbraukuma tirdzniecību ar alkoholiskajiem dzērieniem, adresi (18.2. apakšpunktā noteiktajā gadījumā, norāda arī ēkas vai telpu kadastra apzīmējumu), tirdzniecības norises datumu, laiku, ilgumu, tirdzniecības vietu skaitu;
		4. apliecinājumu par Valsts ieņēmumu dienestā reģistrētās maksājumu reģistrēšanas elektroniskās ierīces vai iekārtas tehniskās pases esību;
		5. apliecinājumu par noteikumos noteiktās kārtības un prasību ievērošanu;
		6. saskaņojumu ar pasākuma rīkotāju par alkoholisko dzērienu tirdzniecības veikšanu pasākuma norises laikā un vietā;
	2. lietošanas tiesību apliecinošu dokumentu un saskaņojumu ar tirdzniecības vietas īpašnieku vai tiesisko valdītāju par alkoholisko dzērienu izbraukuma tirdzniecību sabiedriskā pasākuma norises vietā, ja komersants nav vietas īpašnieks;
	3. tirdzniecības vietas izvietojuma shēmu.
11. Ja iesniegumā nav norādīta visa pieprasītā informācija vai nav pievienoti nepieciešamie saskaņojumi un dokumenti, pašvaldība par to informē komersantu, nosakot termiņu trūkumu novēršanai. Iesniegums uzskatāms par saņemtu dienā, kad novērsti trūkumi.
12. Lēmumu par atļauju vai atteikumu alkoholisko dzērienu mazumtirdzniecībai pašvaldības izpilddirektora norīkota amatpersona pieņem piecu darbdienu laikā no iesnieguma saņemšanas dienas.
13. Atļauju neizsniedz, ja:
	1. komersants atļaujas saņemšanai sniedzis nepatiesas ziņas;
	2. sabiedriskais pasākums plānots vietā, kuras lietošanas veids nepieļauj šāda sabiedriskā pasākuma norisi;
	3. komersants 24. punktā minētajā gadījumā noteiktajā termiņā pašvaldības noteiktajā kārtībā nav novērsis trūkumus.
14. Papildus normatīvajos aktos noteiktajiem gadījumiem izsniegto atļauju var anulēt, ja:
	1. komersants atļaujas saņemšanai sniedzis nepatiesas ziņas;
	2. ir saņemts kompetentas institūcijas atzinums par komersanta pārkāpumu mazumtirdzniecības vietā vai vietas neatbilstību alkoholisko dzērienu mazumtirdzniecībai vai sabiedriskā pasākuma norisei.
15. Pēc 27. punktā minēto apstākļu konstatēšanas pašvaldības izpilddirektora norīkota amatpersona pieņem lēmumu par atļaujas anulēšanu un paziņo par to atļaujas saņēmējam, Valsts ieņēmumu dienestam un Liepājas pašvaldības policijai.

### **Pašvaldības nodevas apmērs un nodevas maksāšanas kārtība**

1. Pašvaldības nodevas maksātājs ir komersants, kurš veic izbraukuma tirdzniecību ar alkoholiskajiem dzērieniem sabiedriskā pasākumā norises vietā pašvaldības administratīvajā teritorijā.
2. Alkoholisko dzērienu tirdzniecības nodevas likme par vietas izmantošanu izbraukuma tirdzniecībai ar alkoholiskajiem dzērieniem sabiedriskā pasākuma norises vietā:

|  |  |
| --- | --- |
| Realizējamo preču grupa | Nodevas likme par vienu tirdzniecības vietu dienā (EUR) |
| Alkoholiskie dzērieni | 50  |
| Mazo alkoholisko dzērienu darītavu produkcija | 25  |

1. Tirdzniecības nodevas maksas atbrīvojums 100 % apmērā noteikts, ja komersants veic izbraukuma tirdzniecību pašvaldības īpašumā, kuru komersants izmanto uz īpašuma lietošanas līguma pamata, maksājot nomas maksu.
2. Nodevas maksāšanas kārtība:
	1. nodeva pilnā apjomā samaksājama pirms attiecīgās atļaujas saņemšanas;
	2. neizmantotā nodeva netiek atgriezta, izņemot gadījumus, kad tirdzniecība nav notikusi pašvaldības vainas dēļ.

### **Administratīvo aktu un faktiskās rīcības apstrīdēšana un pārsūdzēšana**

1. Pašvaldības izpilddirektora norīkotās amatpersonas izdoto administratīvo aktu vai faktisko rīcību var apstrīdēt Administratīvā procesa likumā noteiktajā kārtībā pašvaldības izpilddirektoram.
2. Pašvaldības izpilddirektora pieņemto lēmumu par apstrīdēto administratīvo aktu vai faktisko rīcību var pārsūdzēt Administratīvajā rajona tiesā normatīvajos aktos noteiktajā kārtībā.

### **Noslēguma jautājumi**

1. Ar šo noteikumu spēkā stāšanos zaudē spēku:
	1. Liepājas pilsētas domes 2010. gada 13. maija saistošie noteikumi Nr. 9 “Par alkoholisko dzērienu mazumtirdzniecību novietnēs Liepājas pilsētā”;
	2. Liepājas pilsētas domes 2011. gada 14. aprīļa saistošie noteikumi Nr. 6 “Saistošie noteikumi par alkoholisko dzērienu mazumtirdzniecības kārtību izbraukuma tirdzniecībā sabiedrisko pasākumu norises vietās Liepājas pilsētā”.
2. Šo noteikumu 20. punkts stājas spēkā 2026. gada 1. janvārī.

Priekšsēdētājs Gunārs Ansiņš